സിപിഎം പ്രാദേശിക നേതാവിനെ കാണാതായസംഭവം: അന്വേഷണം ഊര്ജിതം അമ്ബലപ്പുഴ: സി.പി.എം പ്രാദേശികനേതാവിനെ കാണാതായ സംഭവം പോലീസ് അന്വേഷണം ഊര്ജിതമാക്കി. തോട്ടപ്പള്ളി പൊരിയന്റെ പറമ്ബില് കെ. സജീവിനെയാണ് കഴിഞ്ഞ ദിവസങ്ങളായി കാണാനില്ലാത്തത്. തോട്ടപ്പള്ളി പൂത്തോപ്പ് സിപിഎം ബ്രാഞ്ചംഗമായ സജീവനെ സമ്മേളനം നടക്കാനിരിക്കെ കാണാതായതു ദുരൂഹതയ്ക്കു വഴിയൊരുക്കുന്നു. വിഭാഗീയത ഏറ്റവും കൂടുതല് നിലനില്ക്കുന്ന ഒരു പ്രദേശമാണ് തോട്ടപ്പള്ളി. കാണാതായ സജീവ് വി.എസ്. പക്ഷക്കാരനാണ്. പുതുതായി രുപം കൊണ്ട ഗ്രൂപ്പിലേക്കു പലരും സജീവിനെ ക്ഷണിച്ചിരുന്നു. ഇതിന്റെ ഭാഗമായി രണ്ടു നേതാക്കള് സജീവിന്റെ വീട്ടിലെത്തി രണ്ടു മണിക്കൂറോളം രഹസ്യ ചര്ച്ചയും നടത്തി. സജീവനെ കാണാതാകുന്നതിനു മുമ്ബ് സിപിഎം ലോക്കല് കമ്മിറ്റി അംഗമായ ഒരു റിട്ട. പോലീസ് ഉദ്യോഗസ്ഥന് മറ്റൊരു പാര്ട്ടി അംഗവുമൊത്ത് ഇദ്ദേഹത്തിന്റെ വീട്ടില് എത്തിയിരുന്നതായി ഭാര്യ പോലീസിനോടു പറഞ്ഞിരുന്നു. പോലീസ് ഇവരെ ചോദ്യം ചെയ്തെങ്കിലും വിവരങ്ങള് ഒന്നും ലഭിച്ചില്ല. ബ്രാഞ്ച് സമ്മേളനത്തില് പങ്കെടുക്കാതിരിക്കാന് മാറ്റിയതാണെന്നും പറയപ്പെടുന്നു. മത്സ്യത്തൊഴിലാളിയായ സജീവന് കാണാതായ ദിവസം ഉച്ചയ്ക്കു ഒന്നോടെ പുറക്കാട് പുത്തന് നടയില് ഓട്ടോറിക്ഷയിലിറങ്ങുന്നതു കണ്ടവരുണ്ട്. ഇതിനു ശേഷമാണ് ഇദ്ദേഹത്തെ കാണാതായത്. വി.എസ് പക്ഷത്തിന് ശക്തമായ വേരോട്ടമുള്ള ഇവിടെ ബ്രാഞ്ച് കമ്മിറ്റിയംഗത്തെ സമ്മേളന നടപടികള് ആരംഭിക്കാനിരിക്കെ കാണാതായത് വിഭാഗീയതക്കും വിവാദത്തിനും ഇടയാക്കിയിരിക്കുകയാണ്. സജീവനെ കാണാതായതിനെ തുടര്ന്ന് തോട്ടപ്പള്ളി പൂത്തോപ്പ് ബ്രാഞ്ച് സമ്മേളനം മാറ്റിവച്ചിരിക്കുകയാണ്. കരിമണല് ഖനന വിരുദ്ധ സമര നേതാവു കൂടിയായ കെ. സജീവന്റെ തിരോധാനത്തിനു പിന്നില് കരിമണല് കമ്ബനികളാണന്ന് സംശയിക്കുന്നതായി സമരസമിതി ചെയര്മാന് എസ്. സുരേഷ് കുമാറും പറയുന്നു.